《过萧泷庙》
宋代·王庭圭

泷江欲度虹为桥，泷涛舂击蛟鱼跳。泷头有庙非一朝，泷民犹传神姓萧。

殿脚插入白鹭腰，青原舞翠挹岧峣。朱甍日出烟雾消，碧瓦不动磨青瑶。

忽然飞电掣紫霄，天为借怒生奇飙。游龙挥雨洗泬寥，桂花堕落香云飘。

百年古木号鼍能，击鼓变化鸾吹箫。

官艘贾舶胆欲焦，庙前泊橹不敢摇。楚词跪奠设浆椒，泷之灵兮或可招。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。